
HR- Oktatás a következő generációnál

Kutatásomban arra keresem a választ, hogy vajon a hagyományos oktatási módszerektől eltérő applikációs oktatás megfelelhet-e a Z generáció igényeinek, és ha igen, akkor milyen lehetőségei vannak a multinacionális vállalatok esetében.
Vállalati oktatási módszerekkel és eszközökkel több szakirodalom is foglalkozik, ennek ellenére nem találtam olyan kutatást, ami kellő mélységgel taglalta volna a vállalati oktatási rendszerek Z generáció számára adta lehetőségeket. A Z generáció már belépett a munkaerő piacra, és igyekeznek beilleszkedni a vállalati életbe. Már most látszik, hogy az attitűdjük, a személyiségük, az értékrendszerük és a dinamikájuk nagyban eltér a korábbi generációktól. Szakirodalmi kutatásom alátámasztotta, hogy számukra nem feltétlenül alkalmasak a hagyományos oktatási módszerek.
A modern technológiának, a digitalizációnak és a mesterséges intelligenciának köszönhetően már számos korszerű megoldás áll a vállalatok rendelkezésére, és több vállalat már elkezdte ezeket adaptálni. A modern technikán túl a gamifikációs eszközök is határozottan sikeresebbé tehetik a vállalati oktatást.
A szakirodalmi kutatásom továbbá rámutat a humán erőforrás (HR) stratégiai jelentőségére és az ehhez tartozó feladataira. Kutatásomban a HR vállalati stratégia szempontjából jelentős feladatai és a Z generáció tulajdonságai között kapcsolatot állítottam és lényeges következtetéseket vontam le. Ezen következtetések és a szekunder kutatásom alapján felállítottam egy 5 funkcióból álló applikációt, ami adaptálja a szükséges gamifikációs és technikai eszközöket.
A kutatásom második felében taglalt öt funkció: hagyományos oktatási anyagok, soft skill és egyéb képzések, karrier fejlődés és magas szintű személyre szabottság, mentális egészség, kollaborációs platform. Ezek applikációba való implementálásával a vállalatok nem csak egy korszerű oktatást tudnak megvalósítani, de számos más lehetőséget is kiaknáznak. Ezt támasztja alá a fókuszcsoportos interjúm, ahol a résztvevő 4 Z generációs fiatal mind pozitív véleménnyel volt az applikációról.
Az általam bemutatott oktatási rendszer tehát komplex és több oldalról nyújt megoldást a vállalatoknak a Z generációs munkavállalók fejlesztésére és megtartására. Adaptálásával nőhet a munkavállalók lojalitása, munkakedve, tudása és képessége, és egy az innovációnak és kreativitásnak kedvező légkör megteremtéséhez is hozzájárulhat.



